Talle sterf in botsings in Oos-KaapArgieffoto: memyselfaneye (Pixabay) Talle mense, onder wie die bekende Afrikaanse sanger Jacques de Coning, is die naweek in motorongelukke in die Oos-Kaap dood. De Coning is Saterdag dood toe hy omstreeks 10:30 tussen Alexandria en Boesmansrivier in ŉ botsing reg van voor betrokke was. Hy was alleen in die motor. Volgens berigte is die bestuurder van die ander motor in ŉ ernstige toestand na ŉ hospitaal gehaas. Vier mense is Sondag dood en nog ŉ persoon ernstig beseer in ŉ botsing op die N2 naby Ndabakazi buite Butterworth. Kapt. Jackson Manatha, woordvoerder van die polisie, het gesê drie mans en ŉ 24-jarige vrou is op die toneel dood verklaar nadat die motor waarin hulle gery het van agter teen ŉ ander voertuig met ŉ sleepwa gebots het. Een van die mans wat dood is, was 46 jaar oud. Die ouderdom en identiteit van die ander twee mans wat dood is en die vrou wat beseer is, is nog nie vasgestel nie. ŉ 51-jarige voetganger is Saterdagmiddag op die N2 naby Butterworth doodgery. Volgens Manatha word ŉ saak van strafbare manslag ondersoek en word die identiteit van die oorlede weerhou tot al sy naasbestaandes van sy dood in kennis gestel is. Drie kinders is Vrydag dood toe hulle op die R408 tussen Dutywa en Ncgobo deur ŉ motor raakgery is. Die kinders is almal jong seuns, onderskeidelik sewe, nege en 15 jaar oud. Die bestuurder van die motor het ná die ongeluk van die toneel gevlug en word deur die polisie gesoek. Volgens Manatha is daar aanvanklik verkeerdelik berig dat die kinders deur ŉ vragmotor doodgery is.